ইউনেস্কো’র ওয়ার্ল্ড হেরিটেজ সিটি’র তালিকায় নাম লিখিয়ে ফেলল আমদাবাদ। হেরিটেজ সাইট তো অনেক আছে এ দেশে। হেরিটেজ সিটি এই প্রথম। সাবরমতীর তীরের এই শহর হারিয়ে দিল মুম্বই এবং দিল্লিকেও। উপমহাদেশে একমাত্র নেপালের ভক্তপুর এবং শ্রীলঙ্কার গল শহর রয়েছে ইউনেস্কো’র হেরিটেজ সিটি’র তালিকায়। প্যারিস, কায়রো, এডিনবরা’র সঙ্গে এবার নাম নেওয়া হবে আমদাবাদেরও। ভারতের প্রথম ওয়ার্ল্ড হেরিটেজ সাইট হিসেবে। 
কেন আমদাবাদ?
প্রাচীরঘেরা এই শহরে সুলতানি আমলের সংস্কৃতি এখনও স্পষ্ট। বিশেষ করে ভদ্রা দুর্গ। আমদাবাদকে দুর্গ-শহরও বলা হয়। সুলতানি যুগে তৈরি বেশ কিছু মসজিদ, স্মৃতিসৌধ তো রয়েছেই। হিন্দু এবং জৈন সংস্কৃতির নিদর্শনও রয়েছে আমদাবাদ শহরে। শুধু তাই নয়, এখানে ২৬০০টা হেরিটেজ সাইট রয়েছে। যার মধ্যে অন্তত ২৪টা আর্কিওলজিক্যাল সার্ভে অফ ইন্ডিয়ার রক্ষণাবেক্ষণে। ২০১১’তেই ‘সম্ভাব্য’ হেরিটেজ সিটি হিসেবে নাম উঠে আসে আমদাবাদের। এবার তা সফল!
প্যারিস, ইশ!
ফ্রান্সের রাজধানী প্যারিসের পুরো এলাকাটা মোটে ১০৫ বর্গফুট। আড়াই কোটির বেশি লোক এখানেই থাকে। প্যারিসে কমিউনও আছে। ডিপার্টমেন্টও। প্রশাসন দু’টো ভাগে চলে। সেইন নদীর তীরে প্যারিস শহর। রোমানরা প্যারিস দখল করে খ্রিস্টপূর্ব ৫২ অব্দে। মূলত সেনাছাউনি হিসেবে ব্যবহার করতে করতে শহরটা বাড়তে থাকে। ধীরে ধীরে সংস্কৃতির মক্কা হয়ে ওঠে এই শহর। লাতিন নাম ‘পারিসিয়াস’ থেকে ‘প্যারিস’ হয় রোমানদের শাসনকালেই। মধ্যযুগ পেরিয়ে ষোড়শ লুই পর্যন্ত আসতে আসতে নৎরদাম ক্যাথিড্রাল থেকে বাস্তিল দুর্গের পতন, কত কী দেখেছে এই শহর। এমিলি জোলা’র ন্যাচারালিজম, শার্ল বদলেয়ারের সিম্বলিজম কিংবা শিল্পের ইমপ্রেশনিজম, সবই দেখেছে প্যারিস। এ শহর পাবলো পিকাসোর কিউবিজমের যতটা, সালভোদর দালির সাররিয়ালিজমেরও ততটাই। হো চি মিন, চৌ এন লাই’কেও আশ্রয় দিয়েছে প্যারিস। শার্লি এবদো’র অফিসে হানাও দেখেছে। ইউনেস্কো এই শহরকে ওয়ার্ল্ড হেরিটেজ সিটি না বললেও প্যারিসের বোধহয় কিছু যেত-আসত না!
কায়রোয় কী আছে?
মিশরের রাজধানী কায়রো। আরব দুনিয়া এবং পশ্চিম এশিয়ার সবচেয়ে বড় শহুরে এলাকা এটাই। প্রাচীন শহর মেমফিস এবং গিজার পিরামিড কমপ্লেক্স এই শহরের ভৌগোলিক অবস্থানের মধ্যেই পড়ে। ইসলামি সাহিত্যের পীঠস্থান বলা হতো কায়রোকে। পুরনো কায়রোকে বলা হতো হাজার মিনারের শহর। কাজেই ঐতিহ্য কায়রোর পদে পদে। নীলনদ অববাহিকাকে এক সময় নিয়ন্ত্রণ করত এই শহর। আর রোমান এবং পরবর্তীকালে বাইজান্টাইন সাম্রাজ্যের অন্যতম কীর্তি ব্যাবিলনের ঝুলন্ত উদ্যানও তো এখানেই।

এই বিষয়ে অন্যান্য খবর

ইউনেস্কোর ‘ভারতীয় ঐতিহ্য’... পর্ব ১


এডিনবরা কেন?
স্কটল্যান্ডের দ্বিতীয় জনবহুল শহর এডিনবরা। গ্লাসগো’র পরেই। এডিনবরা বিশ্ববিদ্যালয় স্থাপিত হয়েছিল ১৫৮২ সালে। এছাড়া এডিনবরা কাসেল, হলিরুড প্যালেস, জর্জিয়ান নিউ টাউন, ক্যাননগেট’এর মতো প্রাচীন জায়গাকে এখনও বুকে করে আগলে রেখেছে এডিনবরা শহর। স্কটিশ নবজাগরণ তো এখান থেকেই শুরু। ডেভিড হিউম, অ্যাডাম স্মিথের মতো নাম এখানকার অলিতে-গলিতে। এই শহরতে ‘এথেন্স অফ দ্য নর্থ’ও বলা হয়।

গল’এ কী? 
কলম্বো শহর থেকে গল’এর দূরত্ব ১১৯ কিলোমিটার। শ্রীলঙ্কার অন্যতম পুরনো শহর। প্রধানও। ষোড়শ শতক থেকে পর্তুগিজরা এ শহরের দখল নেয়। সপ্তদশ শতকে তাদের থেকে গল কেড়ে নেয় ওলন্দাজরা। পুরো শহরটাকে দুর্গ দিয়ে মুড়ে দেয় তারা। এ শহরে রয়েছে গল ফোর্ট, ইউরোপিয়ানদের তৈরি সবচেয়ে বড় এশীয় দুর্গ। তারপর ডাচ ইস্ট ইন্ডিয়া কোম্পানির কাছ থেকে তা ছিনিয়ে নিয়েছিল ব্রিটিশ ইস্ট ইন্ডিয়া কোম্পানি। পারসি, আরব, গ্রিক, রোমান, চিনা সকলেই বন্দর-শহরে ঘাঁটি গেড়েছিল। 
ভক্তপুরে কী?
কাঠমাণ্ডু থেকে ১৩ কিলোমিটার দূরে অবস্থিত এই প্রাচীন শহর। পাটন এবং কাঠমাণ্ডু ছাড়াও মল্ল সাম্রাজ্যের অন্যতম বড় রাজ্য ছিল ভক্তপুর। ইতিহাস বলছে, পঞ্চদশ শতক থেকেই খানিকটা অবহেলিত এই নেপালি রাজ্য। এখানে কোনও সম্রাট হাত দেননি আর কী! এখানকার নাগরিকরা ভাড়গৌনলে নামে এক ধরনের বিশেষ টুপি পরে থাকেন। নেপালি ভাষায় ভক্তপুরের নাম খ্যোপ এবং ভাদগাঁও। ন্যাতাপোলা মন্দির, দুর্বার স্কোয়্যার হেরিটেজ সিটি হিসেবে ভক্তপুরকে অন্য মাত্রা দিয়েছে। তবে এই শহর ভূমিকম্পে অনেকটাই ক্ষতিগ্রস্ত হয়েছে।